CELEX: 32017R0569
Language: da
Date: 2016-05-24 00:00:00
Title: Kommissionens delegerede forordning (EU) 2017/569 af 24. maj 2016 om supplerende regler til Europa-Parlamentets og Rådets direktiv 2014/65/EU for så vidt angår reguleringsmæssige tekniske standarder for suspension af handelen med finansielle instrumenter og fjernelse af finansielle instrumenter fra handelen (EØS-relevant tekst. )

31.3.2017   
            
            
               DA
            
            
               Den Europæiske Unions Tidende
            
            
               L 87/122
            
         KOMMISSIONENS DELEGEREDE FORORDNING (EU) 2017/569
   af 24. maj 2016
   om supplerende regler til Europa-Parlamentets og Rådets direktiv 2014/65/EU for så vidt angår reguleringsmæssige tekniske standarder for suspension af handelen med finansielle instrumenter og fjernelse af finansielle instrumenter fra handelen
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (1), særlig artikel 32, stk. 2, tiende afsnit, og artikel 52, stk. 2, tiende afsnit, og
   ud fra følgende betragtninger:
   
               (1)
            
            
               Formålet med at suspendere handelen med et finansielt instrument eller fjerne det fra handelen kan i nogle tilfælde ikke opfyldes, medmindre handelen med et derivat af en type som omhandlet i punkt 4-10 i afsnit C i bilag I til direktiv 2014/65/EU, som vedrører eller er baseret på det pågældende finansielle instrument, også suspenderes, eller det fjernes fra handelen.
            
         
               (2)
            
            
               Ved afgørelsen af, hvornår der er tale om tilfælde, hvor forbindelsen er af en sådan karakter, at det er nødvendigt at suspendere handelen med relaterede derivater eller fjerne dem fra handelen, bør der tages hensyn til, hvor stærk forbindelsen er mellem derivatet og det finansielle instrument, for hvilket handelen er suspenderet, eller som er fjernet fra handelen. I den forbindelse bør der sondres mellem derivater, for hvilke prisdannelsen eller værdiansættelsen er afhængig af et enkelt underliggende finansielt instruments pris eller værdi, og derivater, for hvilke prisen eller værdien afhænger af flere prisinput, f.eks. derivater baseret på et indeks eller en kurv af finansielle instrumenter.
            
         
               (3)
            
            
               Manglende mulighed for at prissætte relaterede derivater korrekt fører til markedsforstyrrelser og bør anses for i første række at gøre sig gældende i tilfælde, hvor derivatet vedrører eller er baseret på kun et enkelt finansielt instrument. Hvis derivatet vedrører eller er baseret på en kurv af finansielle instrumenter eller et indeks, som det suspenderede finansielle instrument kun er en del af, vil markedsdeltagernes mulighed for at bestemme den korrekte pris blive berørt i mindre grad. Der bør derfor tages hensyn til karakteren af forbindelsen mellem derivatet og det underliggende finansielle instrument, når der foretages en vurdering af det overordnede formål med suspensionen eller fjernelsen.
            
         
               (4)
            
            
               Der bør tages hensyn til, at en markedsoperatør skal sikre redelig, velordnet og effektiv handel på sit marked. Uden for denne forordnings anvendelsesområde vil en markedsoperatør skulle foretage en vurdering af, hvorvidt suspensionen af handelen med det underliggende finansielle instrument eller fjernelsen af det fra handelen er til fare for redelig og velordnet handel med derivatet på dennes markedsplads, og træffe passende foranstaltninger som f.eks. at suspendere eller fjerne relaterede derivater på eget initiativ.
            
         
               (5)
            
            
               Artikel 32, stk. 2, og artikel 52, stk. 2, i direktiv 2014/65/EU bør anvendes ensartet på forskellige typer markedspladser. De er tæt forbundne, eftersom de vedrører suspension og fjernelse på forskellige typer markedspladser. For at sikre, at disse bestemmelser, der bør træde i kraft samtidigt, anvendes ensartet, og for at de berørte parter, navnlig de, der er omfattet af forpligtelserne, skal kunne få et samlet overblik, er det nødvendigt at konsolidere de reguleringsmæssige tekniske standarder, der er udarbejdet i medfør af artikel 32, stk. 2, og artikel 52, stk. 2, i direktiv 2014/65/EU, i en enkelt forordning.
            
         
               (6)
            
            
               Af konsekvenshensyn og for at sikre velfungerende finansmarkeder er det nødvendigt, at bestemmelserne i denne forordning og de tilsvarende nationale bestemmelser til gennemførelse af direktiv 2014/65/EU anvendes fra den samme dato.
            
         
               (7)
            
            
               Denne forordning er baseret på det udkast til reguleringsmæssige tekniske standarder, som Den Europæiske Værdipapir- og Markedstilsynsmyndighed (ESMA) har forelagt Kommissionen.
            
         
               (8)
            
            
               ESMA har foretaget åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele i forbindelse hermed samt indhentet en udtalelse fra interessentgruppen for værdipapirer og markeder, der er nedsat i henhold til artikel 37 i Europa-Parlamentets og Rådets forordning (EU) nr. 1095/2010 (2) —
            
         VEDTAGET DENNE FORORDNING:
   Artikel 1
   Forbindelse mellem et derivat, der vedrører eller er baseret på et finansielt instrument, for hvilket handelen er suspenderet, eller som er fjernet fra handelen, og det oprindelige finansielle instrument
   En markedsoperatør af et reguleret marked og et investeringsselskab eller en markedsoperatør, der driver en multilateral handelsfacilitet (MHF) eller en organiseret handelsfacilitet (OHF), skal suspendere handelen med et derivat omhandlet i punkt 4)-10) i afsnit C i bilag I til direktiv 2014/65/EU eller fjerne det fra handelen, hvis derivatet vedrører eller er baseret på kun et enkelt finansielt instrument, og handelen med det pågældende instrument er blevet suspenderet, eller det er fjernet fra handelen.
   Artikel 2
   Ikrafttrædelse og anvendelse
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 3. januar 2018.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 24. maj 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 173 af 12.6.2014, s. 349.
   
      (2)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).